謁李太白祠
作者：李之儀
朝代：宋

paragraphs: 愛君獨酌板橋句，想君不向稽山時。
千載風流同一轍，孤墳數尺埋蒿藜。
文章誤人豈當日，聲名雖好終何爲。
譬之花卉自開落，又如時鳥啼高低。
行吟漫葬江魚腹，鵩來空賦予何之。
君不見吾腰恥爲小兒折，或車或棹聊爲期。
又不見嬴顛劉蹶不到耳，採花摘實相維持。
春寒漠漠青山路，厚顔已覺歸來遲。
一廛尚冀容此老，與君朽骨分東西。